ఐపీఎల్‌ 2 వారాల షెడ్యూలు విడుదల
తొలి మ్యాచ్‌లో తలపడనున్న ధోనీ, కోహ్లీ సేనలు
ముంబయి: ఇండియన్‌ ప్రీమియర్ లీగ్‌ 2019 సీజన్‌ షెడ్యూలును బీసీసీఐ విడుదల చేసింది. తొలి మ్యాచ్‌లో డిఫెండింగ్ ఛాంపియన్‌ చెన్నై సూపర్‌ కింగ్స్‌, ప్రతిసారీ ఫేవరెట్‌గా బరిలోకి దిగే రాయల్‌ ఛాలెంజర్స్‌ బెంగళూరు తలపడతాయి. మార్చి 23, శనివారం సాయంత్రం చెన్నై వేదికగా ఈ మ్యాచ్‌ జరగనుంది. కేవలం రెండు వారాలకే షెడ్యూలను ప్రకటించడం గమనార్హం. మార్చి 23 నుంచి ఏప్రిల్‌ 5 వరకు నిర్వహించే మ్యాచ్‌ల‌ వివరాలే ప్రకటించారు.
లోక్‌సభ ఎన్నికల షెడ్యూల్‌ను అనుసరించి మిగతా మ్యాచ్‌ల వివరాలు ప్రకటిస్తారు. మార్చిలో ఎన్నికల నోటిఫికేషన్‌ విడుదలయ్యే అవకాశాలు ఉన్నాయి. ఈ విషయంపై ఇంకా స్పష్టత రాలేదు. అందుకే క్రికెట్‌ పాలకుల కమిటీతో సమాలోచనల తర్వాత రెండు వారాల షెడ్యూలను నిర్వాహకులు ప్రకటించారు. ఎన్నికల షెడ్యూలు విడుదలైతే పరిస్థితులను బట్టి ప్రస్తుత రెండు వారాల షెడ్యూల్లో మార్పులు చేసేందుకు ఆస్కారం ఉంది.
రెండు వారాల వ్యవధిలో ఎనిమిది వేదికల్లో 17 మ్యాచ్‌లు జరుగుతాయి. అన్ని జట్లు నాలుగు, దిల్లీ క్యాపిటల్స్‌, రాయల్‌ ఛాలెంజర్స్‌ బెంగళూరు ఐదు మ్యాచ్‌లు ఆడతాయి. రెండు సొంత మైదానం, రెండు ఇతర మైదానాల్లో ఉంటాయి. దిల్లీ మాత్రం మూడు సొంత మైదానంలో, బెంగళూరు మూడు ఇతర మైదానాల్లో ఆడనున్నాయి.
Tags :